
Forord

Ideen til denne boken har kommet gradvis. Jeg har holdt mange kurs og skrevet diverse bøker og artikler beregnet for barnehageansatte, og i jobben min deltar jeg i flere prosjekter som har som mål å fremme god barnehagekvalitet, særlig for de yngste barna. Temaet små barn i barnehage er noe jeg bruker mye tid på, og som jeg synes er utrolig spennende og viktig.

I denne boken henvender jeg meg først og fremst til foreldrene til de yngste barnehagebarna. Boken formidler oppdatert kunnskap om de yngste barnehagebarna på en enkel og kortfattet måte. Jeg tenker at foreldregruppen vil kunne ha nytte av denne kunnskapen som vi nå har om små barn i barnehage. Selv om boken henvender seg til foreldrene, vil den også være relevant for barnehagens ansatte.

Boken omhandler følgende kapitler: «Tidlig utvikling», «Den gode barnehagen for Liten», «Liten i barnehagen – bra eller ikke bra?», «Barnehage – et lett valg?», «Liten begynner i barnehagen», «Etter at Liten har begynt i barnehagen», «Samarbeid til beste for Liten» og «Tips til en god start på barnehagelivet».

Jeg ønsker å rette en særlig takk til Cecilie Bjerre Falkesgaard, mammaen til Otto, som har kommet med nyttige kommentarer til manus. Videre vil jeg takke forlegger Inger Johanne Holth hos Cappelen Damm både for gode samtaler om det å lage en bok som dette og for hennes bidrag til å gjøre manuset bedre.

Trondheim, mai 2017

Kjære foreldre til en Liten som skal begynne i barnehagen

Jeg har vært opptatt av hvordan små barn har det i barnehagen, helt siden mine to døtre ble barnehagebarn da de var 1,5 år gamle. Begge var først hos dagmamma en tid. Det å måtte lete etter den gode dagmamma i et svart marked uten noen form for kontroll, var en så sjokkartet opplevelse at den sitter i ennå, flere tiår senere. Jeg var heldig og fant flotte dagmammaer til begge mine jenter, men på veien frem dit var jeg innom mange hjem der barn skulle ha sluppet å være. Det er blant annet den erfaringen som gjør at jeg er en av de mange som er glad for at vi i Norge har valgt å satse på en storstilt utbygging av barnehager. Men jeg er også opptatt av at vi på alle nivåer må gjøre det vi kan for at disse barnehageplassene har god kvalitet, og for at det etableres et godt samarbeid med foreldrene, som er barnas viktigste omsorgspersoner. Det er viktig for at det skal bli godt å være Liten i barnehagen. Jeg håper boken gir dere foreldre bekreftelse på ting dere vet, og at noe kanskje vekker til ettertanke.

Bokens innhold er hentet fra en fagbok som jeg har skrevet, Liten i barnehagen, og der er det mange referanser til ulike studier, både internasjonale og nasjonale. I denne boken bruker jeg ikke referanser i teksten, men det står en liste over noe av den litteraturen som jeg har brukt, til slutt i hvert kapittel.

Boken handler i hovedsak om barn som begynner i barnehagen når de er fra cirka 1 til 2 år gamle. Jeg bruker begrepene «småbarn», «de yngste barna i barnehagen» og «Liten» om barna. Jeg bruker videre begrepene «avdeling» og «gruppe» litt om hverandre. I boken beskrives mange eksempler og utsagn som er hentet fra ulike studier og prosjekter jeg har deltatt i, eller historier som foreldre har fortalt meg. Alle eksemplene er anonymisert.

Jeg både ønsker dere lykke til som barnehageforeldre og oppfordrer til et nært samarbeid med personalet for å skape helhet og sammenheng rundt Liten. Jeg håper at boken kan være til nytte.



EPUB/font/DejaVuSans.ttf


EPUB/font/DejaVuSans-BoldOblique.ttf


EPUB/images/logo.png
CAPPELEN DAMM AKADEMISK





EPUB/font/DejaVuSans-Oblique.ttf


EPUB/font/DejaVuSans-Bold.ttf


